b'\n_START_ARTICLE_\nOld Trafford\n_START_SECTION_\nGradnja\n_START_PARAGRAPH_\nStadion so zgradili leta 1909, na njem pa je bilo prostora za 80.000 gledalcev. Vanj so vlo\xc5\xbeili takrat veliko vsoto denarja, 60.000 funtov. Sedi\xc5\xa1\xc4\x8da so bila razporejena na ju\xc5\xbenem delu stadiona, ki je bil pokrit. Ostali deli so bili nepokriti, na njih pa so bila stoji\xc5\xa1\xc4\x8da. Na\xc4\x8drt za stadion je pripravil znani \xc5\xa1kotski arhitekt Archibald Leitch, ki se je\xc2\xa0\xc2\xbbpodpisal\xc2\xab\xc2\xa0\xc5\xbee pod na\xc4\x8drte za stadione Hampden Park, Ibrox in White Hart Lane._NEWLINE_Prva tekma na novem stadionu je bila otvoritvena tekma med Liverpoolom in doma\xc4\x8dim klubom, ki se je takrat imenoval \xc5\xa1e Newton Heath. Zmagali so gostje s 4:3. Uradno so se tekme na Old Traffordu za\xc4\x8dele leta 1910.\n_START_SECTION_\nObnove, prenove in \xc5\xa1iritve\n_START_PARAGRAPH_\nMed drugo svetovno vojno, to\xc4\x8dneje 11. marca 1941 so nem\xc5\xa1ki bombniki bombardirali Manchester in med napadom uni\xc4\x8dili tudi velik del stadiona. Obnovitvena dela so trajala vse do leta 1949, ko se je klub spet vrnil na mati\xc4\x8dni stadion. Med letoma 1941 in 1949 je Manchester United namre\xc4\x8d gostoval pri rivalskem klubu Manchester City in uporabljal njihov stadion Maine Road._NEWLINE_Kasneje so tribune v celoti pokrili, leta 1959 pa so ga \xc5\xa1e enkrat obnovili. Leta 1964 so namestili premi\xc4\x8dne tribune na enem delu stadiona in tam postavili privatne lo\xc5\xbee za peti\xc4\x8dne goste. S sedi\xc5\xa1\xc4\x8di so leta 1973 opremili \xc5\xa1e severno tribuno in s tem dali stadionu novo podobo. Podobne tribune so naknadno name\xc5\xa1\xc4\x8dali \xc5\xa1e leta 1978, 1984 in 1986. Kasneje so nameravali stadion \xc5\xa1e dodatno raz\xc5\xa1iriti in pod premi\xc4\x8dno streho namestiti tribune s stoji\xc5\xa1\xc4\x8di, vendar jih je zakonska regulativa, ki je sledila katastrofi na stadionu Hillsborough, ko se je zaradi prevelike obremenitve podrl del tribun, prisilila, da so spremenili na\xc4\x8drte. Taylorjevo poro\xc4\x8dilo je po tej nesre\xc4\x8di predlagalo, vlada pa zahtevala, da se vsi stadioni v dr\xc5\xbeavi opremijo s sedi\xc5\xa1\xc4\x8di. Tako je po prenovi stadiona, ki je sledila zahtevi, stadion Old Trafford lahko sprejel le \xc5\xa1e okoli 44.000 gledalcev._NEWLINE_Leta 1995 so zato stadion preuredili in severni tribuni dodali okoli 11.000 sede\xc5\xbeev, kar je dvignilo kapaciteto stadiona na 55.000 sede\xc5\xbeev. Kasneje so med letoma 1999 in 2000 celotnemu stadionu dodali \xc5\xa1e eno vrsto sede\xc5\xbeev in dosegli \xc5\xa1tevilo 68.000. Zadnja raz\xc5\xa1iritev je potekala leta 2005, stadionu pa so s to raz\xc5\xa1iritvijo dodali okoli 8.000 sede\xc5\xbeev.\n_START_SECTION_\nRekordi\n_START_PARAGRAPH_\nRekord po \xc5\xa1tevilu gledalcev na tekmi na Old Traffordu je iz leta 1939, ko je 25. marca kar 76.962 gledalcev spremljalo tekmo polfinala FA pokala med Wolverhampton Wanderersi in Grimsby Townom._NEWLINE_Rekord na stadionih z vsemi sedi\xc5\xa1\xc4\x8di je bil dose\xc5\xbeen 13. januarja 2007, ko si je 76.073 gledalcev ogledalo tekmo med doma\xc4\x8dim Unitedom in Aston Villo, ki so ga dobili doma\xc4\x8dini s 3:1.'